РЕГЛАМЕНТ (ЕО) № 100/2007 НА КОМИСИЯТА
от 1 февруари 2007 година
за изменение на Регламент (ЕО) № 877/2004 за установяване на подробни правила за прилагане на Регламент (ЕО) № 2200/96 по отношение съобщаването на цените, регистрирани на пазарите на някои пресни плодове и зеленчуци, в резултат на присъединяването на България и Румъния към Европейския съюз
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за присъединяване на България и Румъния,
като взе предвид Акта за присъединяване на България и Румъния, и по-специално член 56 от него,
като има предвид, че:
(1)
Член 28, параграф 1 от Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (1) изисква от държавите-членки да уведомяват Комисията за всеки пазарен ден през всяка от съответните пазарни години относно цените, регистрирани на техните представителни пазари на производители, за определени продукти, притежаващи определени търговски характеристики, като например сорт или вид, клас, размер и опаковка.
(2)
Приложението към Регламент (ЕО) № 877/2004 (2) съдържа списък на представителни пазари, на които се търгува значителна част от националното производство на даден продукт в продължение на цялата пазарна година или през един от периодите, на които годината е разделена.
(3)
В резултат на присъединяването на България и Румъния към Европейския съюз на 1 януари 2007 г. за тях също трябва да се установят представителни пазари.
(4)
Регламент (ЕО) № 877/2004 следва съответно да бъде изменен,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 877/2004 се изменя, както следва:
a)
„Sofia (BG)“ се добавя към списъка на представителни пазари за следните продукти: „Домати“, „Патладжани“, „Дини“, „Пъпеши“, „Кайсии“, „Праскови“, „Трапезно грозде“, „Череши“, „Краставици“, „Сливи“ и „Сладки пиперки“;
b)
„Bucharest (RO)“ се добавя към списъка на представителни пазари за следните продукти: „Домати“, „Патладжани“, „Дини“, „Кайсии“, „Ябълки“, „Череши“, „Краставици“, „Чесън“, „Моркови“, „Сливи“, „Сладки пиперки“, „Лук“ и „Фасул“.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 1 февруари 2007 година.